Izz ad-Din al-Qassam-brigadene

Izz ad-Din al-Qassam-brigadene, oppkalt etter Izz ad-Din al-Qassam, er den palestinske organisasjonen Hamas' militære fløy. Per 2023 var brigadene ledet av Mohammed Deif og hans stedfortreder Marwan Issa. IQB har vært største og best utstyrte gruppen som opererer i Gaza.

Opprettet i midten av 1991, var organisasjonen den på den tiden opptatt av å blokkere forhandlingene om Oslo-avtalen. Fra 1994 til 2000 tok Al-Qassam-brigadene ansvaret for en rekke angrep mot israelere.

I begynnelsen av den andre intifadaen ble gruppen et sentralt mål for Israel. Gruppens styrke og evne til å utføre komplekse og dødelige angrep overrasket mange observatører. Al-Qassam-brigadene opererte flere celler på Vestbredden, men de fleste av dem ble ødelagt innen 2004 etter mange operasjoner av de israelske forsvarsstyrkene (IDF) i regionen. Derimot beholdt Hamas en sterk tilstedeværelse i Gazastripen.

Al-Qassam-brigadene er oppført som terrororganisasjon av EU, Australia, New Zealand, Egypt, og Storbritannia. Brigadenes leder Mohammed Deif har blitt klassifisert som en spesielt utpekt global terrorist av USA under Executive Order 13224. Ettersom brigadene påtar seg militær aktivitet på vegne av Hamas, kan "organiserte terroraktiviteter knyttet til Hamas pålitelig tilskrives brigadene".

Bakgrunn 
Al-Qassam-brigadene er oppkalt etter Izz ad-Din al-Qassam, en muslimsk predikant og mujahid i Palestinamandatet. I 1930 organiserte han al-Qassam sorte hånd, en militant organisasjon som var motstander av sionisme og britisk og fransk styre i Levanten.[32]

I 1984 begynte sjeik Ahmed Yassin, Ibrahim al-Makadmeh og andre å forberede en væpnet motstandsgruppe som skulle kunne stå opp mot Israels kontroll. Medlemmene av gruppen ble imidlertid arrestert og våpnene deres ble konfiskert.

I 1986 dannet Shehada et nettverk av mostandsceller kalt al-Mujahidun al-Filastiniun ('Palestinske kjempere'), som skulle angripe israelske soldater og "forrædere". Nettverket fungerte til 1989. Deres høyest profilerte aksjon var kidnapping og drap av to israelske soldater.

Hamas ble offisielt stiftet 14. desember 1987, og dannet lignende nettverk som al-Mujahidun al-Filastiniun. I 1991, under den første palestinske intifadaen (1987-1994), ble Izz ad-Din al-Qassam-brigadene dannet som Hamas' paramilitære arm.

Al-Qassam-brigadenes uttalte mål er:

 Å bidra i arbeidet med å frigjøre Palestina og gjenopprette rettighetene til det palestinske folket under den hellige islamske læren i den hellige Koranen, sunnah (tradisjoner) til profeten Muhammed (fred og velsignelser være med ham) og tradisjonene til muslimske herskere og lærde kjent for sin fromhet og dedikasjon.

Oppsummert søker brigadene å etablere en islamistisk stat i Palestina, som omfatter Gaza, Vestbredden og Israel – og oppløse Israel som en politisk enhet underveis i prosessen.

Organisasjon og struktur 
Izz al-Din al-Qassam-brigadene er en integrert del av Hamas. Mens de er underordnet Hamas' brede politiske mål og dets ideologiske mål, har de en betydelig grad av uavhengighet i beslutningstaking. I 1997 beskrev statsviterne Ilana Kass og Bard O'Neill Hamas' forhold til brigadene som minner om Sinn Féins forhold til den militære armen til den irske republikanske hæren og siterte en høytstående Hamas-tjenestemann: "Izz al-Din al-Qassam Brigade er en egen væpnet militærfløy, som har sine egne ledere som ikke tar imot ordrer [fra Hamas] og ikke forteller oss om planene sine på forhånd." Kass og O'Neill har videreført analogien med IRA. Separasjonen av de politiske og militære fløyene skjermet Hamas' politiske ledere fra ansvar for terrorisme, mens den plausible fornektelsen dette ga gjorde Hamas til en kvalifisert representant for fredsforhandlinger på samme måte som med Sinn Féin under Gerry Adams' ledelse.

Krigernes identiteter og posisjoner i gruppen forblir ofte hemmelige til deres død. Selv når de kjemper mot israelske inngrep, bærer alle militantene en karakteristisk svart hette som gruppens grønne pannebånd er festet på. Brigadene opererer på en modell av uavhengige celler, og selv høytstående medlemmer er ofte uvitende om aktivitetene til andre celler. Dette gjør at gruppen konsekvent kan regenerere seg etter medlemmers død. Under Al-Aqsa-intifadaen ble lederne av gruppen målrettet av en rekke luftangrep som drepte mange medlemmer, inkludert Salah Shahade og Adnan al-Ghoul. Den nåværende lederen av brigadene, Mohammed Deif, skal ha overlevd minst fem attentatforsøk.

Fotnoter

Referanser

Eksterne lenker 
 

Paramilitære organisasjoner
Hamas